google/wiki40b huggingface dataset:
איידן מקגידי

קריירת מועדונים

מקגידי התחיל את הקריירה שלו במחלקת הנוער של קווינס פארק, ובגיל 15 עבר לזו של סלטיק. ב-24 באפריל 2004 ערך את הופעת הבכורה שלו בקבוצה הבוגרת. באותו משחק כבש גם את שער הבכורה שלו בקריירה. במהלך עונת 2005/2006 סבל מפציעה בברך שלא איפשרה לו לצבור דקות משחק רצופות והוא סיים את העונה עם 19 הופעות בסך הכל. בינואר 2007 שון מאלוני חתם באסטון וילה ומקגידי חזר להרכב סלטיק. באותה עונה זכה עם סלטיק באליפות והעפיל עימה לשלב שמינית גמר ליגת האלופות לראשונה בתולדות המועדון. בעונת 2007/2008 רשם מקגידי את עונת השיא שלו בה הבקיע 8 שערים ובישל 24 נוספים. באותה עונה נבחר לכדורגלן העונה על ידי שחקני הליגה. ב-16 בדצמבר 2008 נקנס במשכורת של שבועיים והורחק לשתי משחקים על תנאי לאחר ריב עם מאמן הקבוצה גורדון סטראכן.
באוגוסט 2010 חתם בספרטק מוסקבה לארבע וחצי שנים תמורת 9.5 מיליון פאונד, ההעברה היקרה ביותר בתולדות הכדורגל הסקוטי. הוא ערך את הופעת הבכורה שלו בניצחון 1-2 נגד סאטורן ראמנסקו. הוא הבקיע את שערו הראשון עבור ספרטק בתיקו 2-2 בבית נגד אמקאר פרם. בדצמבר 2010 מקגידי הוצב במקום ה-33 ברשימת הכדורגלנים הבכירים בליגת העל הרוסית שפורסמה על ידי ההתאחדות לכדורגל ברוסיה. ב-3 במאי 2013 הורחק בהפסד 2-1 למורדוביה סראנסק לאחר שפגע בשחקן יריב. מקגידי עזב את המגרש כאשר הוא עושה תנועה מגונה לעבר אותו שחקן והוא גם הואשם בהשחתת דלת חדר ההלבשה באצטדיון. משום כך הורחק לשתי משחקים. לאחר שהיה מעורב במספר בעיות משמעת, נשלח להתאמן עם קבוצת הנוער של המועדון.
בינואר 2014 מקגידי חתם ל-4 וחצי שנים באברטון מהפרמייר ליג. הוא ערך את הופעת הבכורה שלו בתיקו 1-1 נגד וסט ברומיץ' אלביון. בעונתו הראשונה במועדון עלה בעיקר כמחליף. ב-16 באוגוסט 2014 הבקיע את שער הבכורה שלו בפרמייר ליג בתיקו 2-2 נגד לסטר סיטי במחזור הפתיחה של העונה. בינואר 2015 נפצע ואיבד את מקומו בהרכב גם לאחר שהחלים. בעונת 2015/2016 החלה ירידה משמעתית במעמדו לאחר שנכלל רק פעם חת בסגל הקבוצה בליגה והופעה אחת בגביע הליגה האנגלי בתחילת העונה. ב-1 בפברואר הושאל לשפילד ונסדיי עד לסיום העונה. מקגידי הבקיע את שערו הראשון עבור שפילד בניצחון 0-3 נגד נוטינגהאם פורסט ב-12 במרץ 2016.
ב-31 באוגוסט 2016 הושאל לפרסטון נורת' אנד עד לסיום העונה. בסיום העונה מקגידי אף נבחר לשחקן העונה של הקבוצה.
ב-13 ביולי 2017 עזב את אברטון וחתם בסנדרלנד.

קריירה בינלאומית

בצעירותו מקגידי שיחק בנבחרת הנוער של סקוטלנד. בשנת 2004 החליט לממש את האופציה לייצג את אירלנד בעקבות מוצאם האירי של הורי אביו. ביולי 2004 ערך את הופעת הבכורה שלו בנבחרת במשחק ידידות נגד ג'מייקה. ב-26 במרץ 2011 הבקיע את שער הבכורה שלו בנבחרת בניצחון 1-2 נגד מקדוניה במסגרת מוקדמות יורו 2012. מקגידי נכלל בסגל הנבחרת לקראת יורו 2012. מקגידי בישל את לשון סט לדגר השער הראשון היחיד של הנבחרת בטורניר שהיה גם שער הבכורה שלה באליפות אירופה בכדורגל. ב-7 בספטמבר 2014 הבקיע צמד בניצחון 1-2 נגד גאורגיה במסגרת מוקדמות יורו 2016.
מוחמד סנוואר

מוחמד סִנְוַאר (בערבית: محمد سنوار, מכונה "אבו איברהים"; נולד ב-1975 בח'אן יונס) הוא פעיל חמאס, בכיר בגדודי עז א-דין אל-קסאם. היה כלוא במשך שלוש שנים בידי הרשות הפלסטינית. היה מעורב בפיגועים רבים כנגד יעדים אזרחיים וצבאיים ישראלים מאז ראשית שנות ה-90, ובפרט מאז פרוץ האינתיפדה השנייה. עמד מאחורי שיגור וייצור טילי קסאם ופצצות מרגמה, וכן מאחורי מאות פיגועי ירי, הנחת מטענים, ומימון ייצור אמל"ח. בשנים האחרונות ניסתה ישראל כמה פעמים להתנקש בחייו.
איגוד ערים לאיכות סביבה

איגודי ערים לאיכות סביבה עוסקים בקשת רחבה של שירותים: תכנון סביבתי, ניטור, רישוי, פיקוח ואכיפה, חינוך וכן טיפול במפגעים ומקרי חירום כגון חומרים מסוכנים.
איגודים אלה מושתתים על זיקה מקצועית מובהקת למשרד לאיכות הסביבה ועל מיומנות רב מקצועית.
בישראל קיימים עשרה איגודים לאיכות סביבה: איגוד ערים לאיכות סביבה גליל מערבי, בית נטופה, אשדוד, יהודה, דרום יהודה, חדרה, שומרון, משולש צפוני, משולש דרומי וחיפה.
בית העלמין נובודוויצ'יה

היסטוריה

במקור, שימשה חצר המנזר כבית קברות החל מהמאה ה-16, ונקברו בה מתים מבני האצולה של רוסיה. בית העלמין הוקם בשנת 1898 משלא נותר שטח קבורה פנוי בין חומות המנזר, ומוקם ליד החומה הדרומית. תכנונו הופקד בידי איבן משקוב, פרופסור לארכיטקטורה. חלק זה של בית הקברות נקרא "בית העלמין הישן של נובודוויצ'י".
ב-1949 הורחב בית הקברות בשטח שנקרא "בית העלמין החדש של נובודוויצ'י", ובין השנים 1950–1956 נבנו חומות, שערים ומשרדים. בשנות השבעים נוסף לבית העלמין שטח נוסף הנקרא "בית העלמין החדש ביותר".
כיום משתרע בית הקברות על פני 75 דונם, ויש בו כ-27,000 קברים. המתחם כולל מצבות מפוארות שבחלקן גם פסלים ויצירות אמנות. בעת השלטון הסובייטי נחשב לבית העלמין השני ביוקרתו בברית המועצות לאחר בית הקברות של חומת הקרמלין, אך עם נפילת ברית המועצות נפסקה הקבורה ליד חומות הקרמלין ומאז תפס בית העלמין נובודוויצ'יה את המקום הראשון.

חלקות בית הקברות ואישים מפורסמים

בית העלמין מחולק לחטיבות לפי תחום עיסוקו של המת. קבורים בו סופרים, מוזיקאים, מחזאים, משוררים, שחקנים, רקדנים, וזמרים. באגף אחר של בית העלמין קבורים מדענים ואנשי ממשל רוסים וסובייטים. באפריל 2007 נקבר בו נשיא רוסיה לשעבר בוריס ילצין. עוד קבורים במקום: אנטון צ'כוב, ניקיטה חרושצ'וב, ניקולאי גוגול, מיכאיל בולגקוב, דמיטרי שוסטקוביץ', קונסטנטין סטניסלבסקי, אלכסנדר סקריאבין, מסטיסלב רוסטרופוביץ', דוד אויסטרך, לאוניד קוגן, ניקולאי רובינשטיין, סביאטוסלב ריכטר, סרגיי פרוקופייב, פיודור שאליאפין, אברהם סלוצקי, שמואל הלקין, יצחק איליץ לויתן, ורה מוחינה, פולינה גלמן, סרגיי קוניונקוב, רקדנית הבלט גלינה אולנובה, ראש הביון הרוסי וראש ממשלת רוסיה לשעבר יבגני פרימקוב, ניקולאי פודגורני, השחקן אולג טבקוב, הבמאי סטניסלב גובורוחין, זמר האופרה דמיטרי חבורוסטובסקי והכימאי ואלרי לגאסוב.
רשת 13

בעלי הערוץ ומנהליו

בתחילת שידורי הערוץ ב-1 בנובמבר 2017 שלטו בעלי רשת מדיה בע"מ. הרכב המניות של הערוץ היה הרכב המניות של "רשת": משפחת עופר (51%), שטראוס השקעות (16%) ואנדמול (33%).
מנכ"ל הערוץ היה אבי צבי.
בעקבות מיזוג רשת וערוץ עשר, החל מ-16 בינואר 2019 הרכב בעלי המניות בערוץ שונה, והוא מורכב כך: מבעלי המניות של ערוץ עשר, לן בלווטניק מחזיק כ-52%, אודי רקנאטי (באמצעות נפתלי השקעות) מחזיק כ-9%, ונדב טופולסקי מחזיק כ-7% מהמניות. שלושתם מחזיקים יחדיו 68% כחברת RGE. מבעלי המניות של "רשת", אודי אנג'ל מחזיק כ-16%, חברת "אנדמול" מחזיקים כ-11%, ומיכאל שטראוס מחזיק כ-5%.

כיום, מנכ"ל הערוץ הוא יוסי ורשבסקי.

המיזוג עם ערוץ עשר

עוד בתקופת ערוץ 2 דובר רבות על מיזוג של שחקנים בשוק התקשורת, בין אם מהלך שיאחד את זכייניות ערוץ 2 לכדי זכיינית אחת, ובין אם מהלך שיאחד בין אחת מהזכייניות של ערוץ 2 עם ערוץ 10. רבות דובר על איחוד אפשרי בין הזכיינית רשת לבין ערוץ עשר, כבר משנת 2008.
ביוני 2018 פורסם כי רשת וערוץ עשר חתמו על מזכר הבנות לקראת מיזוג שני הערוצים, וכבר הגישו פנייה רשמית לקבל את אישור הממונה על ההגבלים העסקיים. לפי הערכות גורמים, המיזוג קרה בינואר 2019. עם זאת, פורסם כי תאריך מיזוג הערוצים הוא ה-30 בספטמבר 2018, וכמו כן נקבע כי הערוץ יפעל באפיק 13. על פי מקורביו, שר התקשורת איוב קרא התנגד נחרצות למיזוג זה: "עמדת שר התקשורת עקרונית היא שריבוי ערוצים מסחריים ותחרות בריאה הם הבשורה של שוק התקשורת שהשר מוביל בשנה האחרונה".
ב-4 ביולי 2018 רשת וערוץ עשר חתמו על הסכם המיזוג. כחודש לאחר מכן, ב-8 באוגוסט 2018 אושר המיזוג על ידי הממונה על הגבלים עסקיים, ולפיכך ערוץ עשר ייסגר ויתמזג עם רשת 13 לערוץ חדש שישדר באפיק 13.
ב-15 באוקטובר 2018 הודיעו בעלי המניות של רשת שהם מבטלים את המיזוג עם ערוץ עשר לאור עיכוביה של הרשות השנייה. עם זאת, הרשות השנייה דנה בנושא המיזוג שוב ב-8 בנובמבר 2018, בדיון שקבע את עתיד המיזוג.
בסוף הדיון הודיעה הרשות על אישור המיזוג בין שני הגופים, ושידורי הערוץ הממוזג נקבעו להתחיל ב-1 בינואר 2019, אך לפי הערכות, ייתכן והמיזוג היה נערך במהלך ינואר ולא ב-1 בינואר בעקבות העיכובים בפרסום הרשמי של המיזוג עצמו.
ב-3 בינואר 2019 אושר המיזוג על ידי ועדת הריכוזיות. ב-9 בינואר 2019 פורסם שהממונה על ההגבלים אישרה את המיזוג בין הגופים. יום למחרת אישרה הרשות השנייה בשנית את המיזוג. המיזוג נקבע לקרות בין הלילה של 15 בינואר לבין הלילה של 16 בינואר.
ב-16 בינואר, לאחר שתמו שידורי ערוץ עשר וחדשות עשר באפיק 14 ותכניהם עברו לערוץ 13, גם אתר ואפליקציית ערוץ עשר הפכו שמותיהם ל"החדשות 13", כאשר באפליקציית "רשת 13" הכפתור "חדשות ואקטואליה" מפנה לאתר "החדשות 13". ב-22 בינואר 2019, הנהלת הערוץ הודיעה כי יפוטרו 75 עובדים אשר הגיעו משתי החברות.
בחודש מרץ 2019 שונו כתובות אתרי האינטרנט של ערוץ 13 (מ-reshet.tv ל-13tv.co.il) ו"החדשות 13" (מ-10.tv ל-13news.co.il), כחלק מהמיתוג המחודש של הערוץ.

שידורי ערוץ הילדים

ב-14 בספטמבר 2019 ערוץ הילדים, אשר בשליטת RGE, בין בעלי השליטה בערוץ, החל לשדר בערוץ רשת 13 בימי שבת ובמהלך חגים בשעות הבוקר, בדומה למהלך שנעשה בערוץ עשר. בין התוכניות שמשודרות ניתן למנות את "ארתור" ו"פוקימון".
זכותם האלוהית של מלכים

זכותם האלוהית של מלכים היא דוקטרינה דתית-פוליטית שמשמשת להצדקת מלוכה אבסולוטית.
הרעיון העומד מאחוריה הוא שסמכותו של המלך נובעת מאלוהים, לפיכך המלך הוא אדם ששולט בחסד אלוהי ומכיוון שכך אף אדם או מוסד בממלכתו, בין אם האצולה, הכנסייה או הפרלמנט, לא יכול לפקפק בו אלא רק אלוהים יוכל לשופטו. לפי קו המחשבה הזה כל ניסיון לשפוט את המלך בכלים ארציים מהווה חילול קודש.
HAARP (אלבום)

HAARP הוא סט אלבום ו-DVD שיצא ב-18 במרץ 2008, המתעדים שתי הופעות שביצעה להקת הרוק הבריטי מיוז ב-16 וב-17 ביוני 2007 באצטדיון ומבלי שבלונדון.
שם האלבום הוא ראשי תיבות ל-"High Frequency Active Auroral Research Program", תוכנית מחקר שנשלטת על ידי חיל האוויר וחיל הים האמריקאי שמטרתו חקר ביונוספרה, שכבה באטמוספירה, הממוקמת מעל הסטרטוספירה.
יחסי אינדונזיה–כווית

סקירה כללית

היחסים הדיפלומטיים הרשמיים בין אינדונזיה לכווית כוננו ב-28 בפברואר 1968. היחסים בין המדינות מבוססים בעיקר על תחומי הכלכלה והמסחר ובעיקר בתחום האנרגיה ומשאבי האנוש. שתי המדינות חברות בארגון לשיתוף הפעולה האסלאמי וארגון המדינות הבלתי-מזדהות. ב29-30 באפריל 2006, נשיא אינדונזיה ביקר בכווית וזכה לביקורו של ראש ממשלת כווית, 
בשנת 2012, אוכלוסיית העובדים המהגרים מאינדונזיה שעובדים בכווית הוערכה בכ-16,574.
אנסטסיוס דוניס

קריירה מוקדמת והמעבר ליובנטוס

דוניס שיחק כבר מגיל ארבע בפנאתינייקוס, ובמשך 13 שנים השתייך לקבוצות הילדים והנוער של המועדון. בשנת 2013, כשהיה בן 17, עזב את פנתינאייקוס וחתם ביובנטוס מהסרייה א', ששילמה עבורו לפנאתינייקוס 300 אלף אירו. דוניס הפך במהרה לשחקן חשוב בקבוצות הנוער של יובנטוס, והחל משנת 2015 השתייך לקבוצה הבוגרת, בה לא ערך הופעות כלל. במהלך 2015 הושאל דוניס לססואולו, אף היא מהסרייה א', אך לא ערך בשורותיה הופעות.

פ..צ. לוגאנו

בקיץ 2015 חזר דוניס ליובנטוס לאחר ההשאלה לססואולו, והושאל שוב, הפעם לעונה אחת בפ.צ. לוגאנו מליגת העל השווייצרית. דוניס הבקיע צמד בחצי גמר הגביע השווייצרי מול פ.צ. לוצרן וסייע לקבוצתו להעפיל לגמר ראשון מזה 23 שנים. במאי 2016 הבקיע דוניס שער מול פ.צ. סנט גאלן במחזור האחרון של העונה, שהציל את לוגאנו מירידה, על חשבון פ.צ. ציריך שנשרה לליגת המשנה. כעבור ארבעה ימים, הפסידו דוניס ולוגאנו 1-0 בגמר הגביע לאותה פ.צ. ציריך. את עונת 2015/16 סיים דוניס עם שמונה שערים ושבעה בישולים ב-29 הופעות בכל המסגרות. בתום עונת ההשאלה, חזר דוניס ליובנטוס.

ניס

בקיץ 2016 הושאל דוניס פעם נוספת, והפעם לעונה אחת בניס מליגת העל הצרפתית, בחוזה שאיפשר לניס אופציה לרכוש את דוניס בתום העונה. דוניס שיתף פעולה בעונת 2016/17 בהתקפת הקבוצה עם אלסאן פלאה ומריו באלוטלי. את הופעת הבכורה ערך דוניס כשנכנס כמחליף בניצחון 1-0 על ראן באוגוסט 2016. בנובמבר 2016 ערך דוניס הופעת בכורה במפעלים אירופיים, כששיחק בהפסד הביתי 2-0 לרד בול זלצבורג במסגרת הליגה האירופית. בעונה זו הבקיע דוניס חמישה שערי ליגה ב-18 הופעות, וסיים עם ניס במקום השלישי בליגה. עם זאת, בחרה ניס שלא לממש עליו את אופציית הרכישה בסך שני מיליון אירו בתום העונה, ודוניס חזר ליובנטוס.

שטוטגרט

ביולי 2017 נמכר דוניס מיובנטוס לשטוטגרט מהבונדסליגה תמורת 4.2 מיליון אירו, ועוד 20 אחוזים מכל מכירה עתידית ששטוטגרט תמכור את דוניס, בעוד שסעיף השחרור של דוניס משטוטגרט נקבע על 23 מיליון אירו. באוקטובר 2017 הבקיע דוניס את שערו הראשון בשטוטגרט, בניצחון 2-1 על פ.צ. קלן. כעבור מספר ימים פרק דוניס את הכתף ונעדר מהמגרשים כחודשיים. כשחזר דוניס למגרשים, במשחק ליגה מול הופנהיים, נפצע שוב ונעדר לשלושה שבועות נוספים. במחזור האחרון של העונה, היה דוניס שותף מלא לניצחון הגדול של שטוטגרט 4-1 על באיירן מינכן באליאנץ ארנה, שקטע רצף של 37 משחקי בונדסליגה ביתיים ללא הפסד עבור באיירן. דוניס כבש שער ובישל שער נוסף במשחק זה. שטוטגרט ודוניס סיימו עונה זו במקום השביעי, כשדוניס עורך 18 הופעות ומבקיע שני שערי ליגה. בעונת 2018/19 הבקיע דוניס חמישה שערי ליגה, אך לא הצליח למנוע את נשירתה של שטוטגרט לבונדסליגה השנייה, לאחר שהקבוצה סיימה במקום ה-16 והפסידה במבחני ההישרדות לאוניון ברלין.

סטאד ריימס

בקיץ 2019, לאחר שירד ליגה עם שטוטגרט, הושאל דוניס לעונה אחת לסטאד ריימס מליגת העל הצרפתית בכדורגל, כאשר חלה על ריימס חובת רכישה של השחקן משטוטגרט תמורת 8 מיליון אירו בתום עונת 2019/20, במידה וריימס תישאר בליגה.

קריירה בינלאומית

דוניס שיחק בנבחרות הצעירות של יוון, וביוני 2017 ערך את הופעת הבכורה שלו בנבחרת יוון הבכירה, כשהחליף את אנסטסיוס בקאסטאס במשחק מול נבחרת בוסניה.

חיים אישיים

אנסטסיוס דוניס נולד באנגליה לגיורגוס דוניס, אף הוא כדורגלן יווני בינלאומי, ששיחק באותה תקופה בשנת 1996 בבלקברן רוברס. לדוניס אח בשם חריסטוס דוניס, אף הוא כדורגלן מקצועי, המשחק נכון ליולי 2018 בפנאתינייקוס.
קו מנרהיים

קו מנרהיים היה מערך ביצורים שבנתה פינלנד לאורך המצר הקרלי על מנת להגן על עצמה מפני ברית המועצות. הקו נקרא על שמו של פילדמרשל מנרהיים. כמה מהקרבות העזים ביותר של מלחמת החורף התרחשו בזירת הקו.

היסטוריה

קארל גוסטף מנרהיים היה הראשון שהגה את התוכנית להקים קו ביצורים הגנתי לאורך קרליה בתקופה שלאחר מלחמת האזרחים בפינלנד, אולם התפטרותו של מנרהיים דחתה את הבנייה.
קו הביצורים נבנה בשנות העשרים והשלושים של המאה ה-20 על הציר המחבר בין המפרץ הפיני - סומה (Summa) - נהר וואוקסי (Vuoksi)- טייפלה (Taipale). כמאתיים עמדות בטון ובהן מקלעים נפרסו לאורך הקו. אזור סומה נחשב לפגיע ביותר, ולכן היה גם המבוצר ביותר. במקביל, נבנו גם בונקרים מתחת לקו. 
בניגוד לקו מאז'ינו ולביצורים כבדים אחרים, קו מנרהיים נבנה תוך ניצול והתחשבות בתנאי הקרקע. מכשולים טבעיים רבים, כדוגמת גזעי עצים וסלעים גדולים, שימשו כעמדות הגנתיות לכל דבר. הפינים התמחו בטכניקות הסוואה, שיושמו בבניית קו ביצורים זה. 
במהלך מלחמת החורף הצליחו המגינים הפינים בקו מנרהיים לבלום את המתקפה הסובייטית במשך חודשיים, עד להבקעת הקו לקראת סוף פברואר 1940.
הקו ידע פעילות מועטה ביותר בשנות מלחמת ההמשך, הן בהתקפה הפינית מ-1941 והן במתקפת הנגד הסובייטית מ-1944.
ספרטק פרימוריה ולדיווסטוק

היסטוריה

הקבוצה הוקמה בשנת 1999 ושיחקה באליפויות אזוריות ובליגת המשנה הרוסית בכדורסל עד 2004.
בעונת 2005 הקבוצה שיחקה בליגת העל הרוסית בכדורסל, ב-2007 העפילה ליורוקאפ, אך בשל הדרישה לארח את משחקי הבית במוסקבה סירבה הקבוצה להשתתף במפעל האירופי ולא שיחקה בו. בעונת 2008/09 סיימה במקום ה-11 בליגה הסדירה וסירבה לשחק בטורניר הכרעה על מקומות 9-12 והורדה למקום ה-12 והודחה לליגת המשנה.
בעונת 2010/2011 העפילה הקבוצה לפלייאוף ליגת המשנה הרוסית וניצחה בגמר את אוניברסיטט יוגרה סורגוט והייתה לאלופת ליגת המשנה הרוסית, מה שהבטיח את העפלתה לליגה הבכירה וחזרה לליגת העל, זאת על חשבון דינמו מוסקבה שהודחה.
בעונת 2011/12, הגיעה הקבוצה עד לגמר גביע הרוסי והפסידה לקבוצת קרסניה קריליה סמרה בתוצאה 84:62. בעונת 2013/14 שבה להתמודד בליגת המשנה הרוסית בכדורסל. בעונת 2016/2017 סיימה במקום השלישי ובעונת 2017/2018 זכתה באליפות הסופרליגה הרוסית בכדורסל, לאחר שגברה על סמרה בסדרת הגמר.
ניפוץ

נִפּוּץ, או קֵרוּד, הוא תהליך מכני בתעשיית הטקסטיל שבו מופרדות קבוצות לא מסודרות של סיבים המעורבבים זה בזה, ומסודרות לגליל או לסרט או סרטים של קבוצות סיבים המקבילים זה לזה. הסיבים המסודרים יכולים עתה לעבור לתהליך העיבוד הבא שהוא ייחודי לסוג המוצר הסופי: יצירת שכבת חומר מילוי, טוויית חוטים, או ייצור לבד. תהליך הניפוץ מאפשר גם ערבוב סוגי סיבים שונים וערבוב סיבים בעלי צבעים שונים בתהליך הייצור. בעת הערבוב, יוצר תהליך הניפוץ תערובת הומוגנית של הסיבים והצבעים השונים.
ניפוץ היא אחת מל"ט מלאכות שבת המכונה מלאכת מנפץ.

כלי ניפוץ

במיכון המודרני המיועד לניפוץ כותנה (בהבדל מניפוט כותנה אשר מפריד את גרעין הכותנה מהסיבים שעוטפים אותו) או צמר קיימות מערכות המתוכננות לפלוט חלקים אורגניים המזהמים את הסיבים אל מחוץ לתהליך הייצור.
המשותף לכל כלי הקירוד, ידניים ומכניים, הוא משטח הקירוד. בסיסו של משטח הקירוד עשוי מגומי מוצק ובו מסודרות ומקובעות סיכות או מסרקות ברזל. צורת הסיכות, אורכן, הזווית בהן הן מקובעות והמרווחים ביניהן נקבעים על ידי מתכנן כלי הקירוד בהתאם לסוג החומר המעובד ובהתאם למיקום משטח הקירוד במערך הקירוד הכללי.

מסרקות ברזל

עד המצאת מכונות הניפוץ כמו המבטשה במאה ה-18, התבצעה מלאכה זו באופן ידני על ידי מסרקות ברזל. בדרך כלל נחשב סוג עיסוק זה כמלאכה שעוסקות בה נשים. בדרך כלל מסרקות הברזל הן בעלות צורה ריבועית או מלבנית ומוחזקות באמצעות ידית. גודל משטח הקירוד במסרקות הברזל הוא מ-5X5 ס"מ ועד 10X20 ס"מ. משטח הקירוד יכול להיות שטוח או קמור.
ניפוץ קבוצות סיבי הצמר, או הכותנה, מתבצע על ידי עבודה עם שתי מסרקות ברזל שמשטחי הקירוד שלהם פונים זה מול זה, כשכל פעם מועברים הסיבים למסרקה השנייה, עד אשר הם ישרים ומקבילים אחד לשני. בסיום תהליך הניפוץ מוסרים הסיבים מהמסרקה ומגולגלים לגליל אוורירי של סיבים המשמש לטוויית החוט.
מסרקות ברזל, ששימשו בעבודת הניפוץ, היו ידועות גם ככלים ששימשו לעינויים בדרך של העברת המסרקות על גופו של הקורבן. בין היתר, ידוע כי הרוגי מלכות כמו רבי עקיבא נאלצו לעבור סוג עינויים זה. לעיתים משמש הביטוי "חקירה במסרקות ברזל" בעברית לתיאור חקירה צולבת או פוגענית במיוחד.]

ניפוץ ממוכן

בתהליך הניפוץ הממוכן קיים תוף מרכזי מסתובב, המשמש כמשטח קירוד, וסביבו מסתובבים גלילים בעלי משטח קירוד המעלים את הסיבים מהתוף ומחזירים אותו אליו. גלילים אלו הם בעלי קטרים שונים ובעלי תפקידים שונים. משטח הקירוד גם בתוף הגדול וגם בגלילים שסביבו עשוי מסרט דק ארוך ומשונן (בדמיון מסוים לסרט של משור מכני בנגריות). ציפוי הגלילים בסרט זה (הנקרא גרניטורה בלעז) נעשה על ידי ליפוף הגליל.
לארי נאנס הבן

ראשית חייו

נאנס נולד באקרון, שבאוהיו לג'ייני ולארי נאנס. אביו היה כדורסלן ושיחק בקבוצות פיניקס סאנס וקליבלנד קאבלירס בליגת ה-NBA. נאנס החל לשחק כדורסל בתיכון רובאר שנמצא ליד אקרון, כבר בגיל 17 היה גובהו מעל שני מטרים והעמיד ממוצע של 18.2 נקודות, 9.5 ריבאונדים ו-3.0 חסימות למשחק בליגת התיכונים. לאחר מכן עבר נאנס לשחק בנבחרת הכדורסל של אוניברסיטת ויומינג שם שיחק למשך 4 שנים בין השנים 2011–2015 והעמיד ממוצע של 11.3 נקודות, 6.6 ריבאונדים ו-1.4 אסיסטים.
נאנס הבן סובל ממחלת הקרוהן.

לוס אנג'לס לייקרס

ב-2015 החליט נאנס להעמיד את עצמו לבחירה בדראפט ה-NBA, ונבחר על ידי לוס אנג'לס לייקרס בבחירה מספר 27 בדראפט. נאנס ערך את הופעת הבכורה שלו ב-6 בנובמבר 2015 שם קלע 6 נקודות, ולקח 6 ריבאונדים בניצחון של הלייקרס מול ברוקלין נטס. לאחר מכן ב-26 בדצמבר השיג דאבל דאבל של 17 נקודות ו-11 ריבאונדים מול ממפיס גריזליס. את העונה סיים נאנס עם ממוצעים של 5.5 נקודות ו-5.0 ריבאונדים למשחק. את עונת 2016/2017 סיים עם ממוצעים של 7.1 נקודות, 5.9 ריבאונדים, ו-1.5 אסיסטים למשחק.

קליבלנד קאבלירס

במהלך עונת 2017/2018 נשלח בטרייד לקליבלנד קאבלירס, יחד עם ג'ורדן קלארקסון, בתמורה לאייזיאה תומאס, צ'אנינג פריי ובחירת דראפט עתידית. בסיום אותה עונה העפיל עם הקאבלירס לגמר ה-NBA, בו הודחו מול גולדן סטייט ווריורס בתוצאה 0–4.
סטיבן מיטשל

ביוגרפיה

מיטשל נולד בניו יורק למשפחת מהגרים יהודים מפינסק.
מיטשל למד לתואר ראשון באוניברסיטת ייל בתוכנית מצוינות רב-תחומית שהקיפה תחומים רבים של מדעי הרוח, האמנות והחברה, וסיים בהצטיינות יתרה בשנת 1968. נקודת המבט הרב-תחומית ניכרת היטב בכתביו, בהם הוא נסמך לא רק על כתבים מתחום הפסיכולוגיה אלא על אמנות, פילוסופיה ועוד.
בשנת 1972 קיבל   דוקטורט בפסיכולוגיה קלינית מאוניברסיטת ניו יורק. השלים את תוכנית ההכשרה בפסיכואנליזה במכון וויליאם אלנסון ווייט. כחלק מלימודיו עבד במחלקה הפסיכיאטרית של בית החולים היוקרתי "קולומביה פרסביטריאן מדיקל סקול" בניו יורק, שם פגש את מרגרט בלאק, סטודנטית לעבודה סוציאלית, שהפכה לשותפה להגותו ולחייו כאשתו השנייה ואם לשתי בנותיו. 
בלאק ומיטשל כתבו יחד את הספר "פרויד ומעבר לו: היסטוריה של המחשבה הפסיכואנליטית". ספר זה סוקר את התפתחות המחשבה הפסיכואנליטית דרך עבודתם של יותר משלושים תאורטיקנים פסיכואנליטיים ואת שורשיה בתרבות המערב, וכן את שיטת הטיפול ותרומתה. סגנון הכתיבה של הספר שונה מספרים מקצועיים בפשטותו ובמשלב שפה הנהיר לכל אדם. הספר מתמקד ביחסי הגומלין בין הגישות השונות.
בשנת 1983 יצא לאור ספרם של מיטשל וגרינברג "יחסי אובייקט בתאוריה פסיכואנליטית", שהיווה תשתית רעיונית לשינוי משמעותי בחשיבה הפסיכואנליטית. הספר עורר סערה בעולם הפסיכואנליטי והפך לספר לימוד קלאסי במוסדות האקדמיים. מיטשל הרצה על הרעיונות שהעלה בספר זה ברחבי אמריקה, אירופה ובישראל.
בשנת 1988 מיטשל היה שותף להקמת מסלול לימוד בגישה ההתייחסותית. באותה שנה פרסם גם את ספרו "מושגים התייחסותיים בפסיכואנליזה".
מיטשל טיפל בקליניקה פרטית בניו יורק, וסיפורי מטופליו הפרטיים מוזכרים ברבים מכתביו, כאמצעי להצגת דרך עבודתו הטיפולית. מיטשל היה בין מקימי כתב העת הרבעוני "דיאלוגים פסיכואנליטיים" והיה עורך כתב העת משנת 1990 עד מותו. השבועון הנפוץ ניוזוויק זקף לזכותו את ההתעוררות בפסיכואנליזה בעשור זה. 
מיטשל כיהן כנשיא הראשון של האיגוד הבינלאומי לפסיכואנליזה ופסיכותרפיה ההתייחסותית.

מותו

מיטשל מת מדום לב במהלך פעילות אירובית, בגיל 54. ספרו האחרון "האם אהבה יכולה להתמיד" פורסם לאחר מותו על ידי אלמנתו, מרגרט בלאק, ודן בתאוריות של יחסי אהבה ותשוקה.
פרדריק רייס

ביוגרפיה

רייס סיימה ב-1981 לימודי כלכלה ועיתונאות באוניברסיטת לייז'.
ב-1981 החלה לעבוד ברדיו בתפקיד ניהולי, ב-1984 עברה לעבוד ב-RTL, רשת השידור של לוקסמבורג כמפיקה ומגישה.
מ-1985 ועד 1987 מסרה את תוצאות הניקוד של לוקסמבורג באירוויזיון.
מ-1987 ועד 1998 הייתה מגישת חדשות ועורכת בתחנת הטלוויזיה הבלגית "RTL-TVI".
ב-1999 הצטרפה לרשימה של מפלגת "Mouvement Réformateur" והתמודדה בבחירות לפרלמנט האירופי ולאחר הבחירות נבחרה לשש כחברה בו, היא הייתה פעילה בנושאים של בריאות ובטיחות מזון.
בפברואר 2004 התמנתה תקופה קצרה בממשלת בלגיה כשרה לעניינים אירופאים, היא הפסיקה לשמש בתפקיד זה ביוני באותה שנה בעת שנבחרה בפעם השנייה לפרלמנט האירופי. נכון לשנת 2019 היא חברה בפרלמנט האירופי.
תומר אלמוגי

ביוגרפיה

אלמוגי מתאמן בקבוצת הפועל אתלטי אורן השרון בהדרכת מני פלד.
באליפות ישראל באתלטיקה שנערכה בגבעת רם בירושלים ביולי 2004 זכה אלמוגי במדליית ארד בריצת 110 מטר משוכות בתוצאה של 15.82 שניות, אחרי יבגני מיננקו מהפועל עמק חפר (14.68 שניות) ויורי פלס מהפועל חולון (14.87 שניות).
באליפות ישראל באתלטיקה שנערכה בהדר יוסף בתל אביב ביולי 2005 זכה אלמוגי במדליית ארד בריצת 110 מטר משוכות בתוצאה של 15.20 שניות, אחרי יבגני מיננקו 14.48 שניות ובן אימרגוט ממכבי ראשון לציון (15.20 שניות).
באליפות ישראל באתלטיקה שנערכה ביולי 2010 זכה אלמוגי במדליית ארד בריצת 110 מטר משוכות בתוצאה של 15.12 שניות, אחרי בן אימגרוט (14.55 שניות) ויורי פלס (14.89 שניות). 
באליפות ישראל באתלטיקה שנערכה ביוני 2012 זכה אלמוגי במדליית כסף בריצת 110 מטר משוכות בתוצאה של 15.10 שניות, אחרי מאור סגד מאתלטי כיוונים באר שבע (14.85 שניות) ולפני יורי פלס (15.16 שניות).

אלוף ישראל ואלוף המכביה

באליפות ישראל באתלטיקה שנערכה ביולי 2013 זכה אלמוגי במדליית זהב בריצת 110 מטר משוכות בתוצאה טובה משיאו האישי של 14.48 שניות, אך היא לא הוכרה בגלל רוח גבית מעל המותר (2.7 מטר/לשנייה), לפני נתנאל רויטבלט ממכבי תל אביב (15.69 שניות). שלושה שבועות לאחר מכן, בתחרויות המכביה התשע-עשרה הוא זכה במדליית זהב, בריצת 110 מטר משוכות בשיא אישי חדש של 14.48 שניות, התוצאה הרביעית בטיבה של ישראלי בכל הזמנים, לפני מאור סגד (14.91 שניות) ואדם רבושקה מארצות הברית (15.88 שניות).
באליפות ישראל באתלטיקה שנערכה ביולי 2014 זכה אלמוגי במדליית זהב בריצת 110 מטר משוכות בתוצאה של 14.81 שניות, לפני בן יעקובי (16.02  שניות) וארז טרגר (17.67 שניות), שניהם מהפועל חולון. 
במשחקים האירופיים (2015) שנערכו בבאקו אזרבייג'ן ביוני 2015 סיים אלמוגי במקום חמישי בריצת 110 מטר משוכות בתוצאה של 14.66 שניות. שבוע לאחר מכן, באליפות ישראל באתלטיקה שנערכה ביולי הוא זכה בפעם השלישית ברציפות במדליית זהב בריצת 110 מטר משוכות בשיא אישי חדש של 14.29 שניות, התוצאה השלישית בטיבה של ישראלי בכל הזמנים, לפני מאור סגד (14.54  שניות) ונתנאל רויטבלט ממכבי תל אביב (15.45 שניות).
ראקש שרמה

בצעירותו

ראקש שרמה נולד ב-13 בינואר 1949 בפטיאלה, פונג'אב, הודו. למד בבית הספר היסודי בעיר ובתיכון למד בבית הספר סנט ג'ורג' שבהיידראבאד.
בשנת 1966, בגיל 18, הצטרף למכללת הביטחון הלאומי,  כחניך, ולאחר שנתיים, ב-1970 הוסמך כטייס, כבוגר מחזור ה-35.

כטייס וקוסמונאוט

החל מ-1970 שרמה היה טייס ניסוי בחיל האוויר ההודי. הוא הטיס מטוסי מיג. במהלך מלחמת הודו-פקיסטן ב-1971 הוא ביצע 21 גיחות, לאחר המלחמה הוא התקדם בשורות הדרגות, הפך לטייס ניסוי, עד שמונה למפקד טייסת ב-1984.
ב-12 בספטמבר 1982 נבחר להיות כקוסמונאוט כחלק מתוכנית אינטרקוסמוס במסגרת שיתוף פעולה בין הארגון ההודי לחקר החלל ותוכנית החלל הרוסית.
ב-1984, הוא הפך להודי הראשון בחלל כאשר שוגר בטיסת סויוז T-11 מקוסמודרום בייקונור שבקזחסטן ב-2 באפריל 1984. סויוז T-11 עגנה בתחנת החלל סאליוט 7 ושלושת חברי הצוות, עברו לתחנה. שרמה, יחד עם מפקד הטיסה יורי מלשייב ומהנדס הטיסה גנדי סטרקלוב, שהו 7 ימים, 21 שעות ו-40 דקות בחלל. במסגרת השהייה על תחנת החלל סאליוט 7, ביצע שרמה בדיקות ומחקרים טכנים ומדעיים כולל 43 מקטעי ניסויים. העבודה שלו הייתה בעיקר בתחומים של ביו-רפואה, חישה מרחוק.
הצוות קיים מסיבת עיתונאים משותפת מהחלל עם נציגי מוסקבה ועם ראש ממשלת הודו אינדירה גנדי. כאשר אינדירה גנדי ביקש משרמה לתאר איך הודו נראית מהחלל החיצון, הוא השיב "הכי טוב בעולם" (Sare Jahan se Accha), כותרת של שיר לאומי על ידי מוחמד איקבאל שנכתב כאשר הודו הייתה תחת שלטון קולוניאלי בריטי. הודו הפכה האומה ה-14 לשלוח אדם לחלל החיצון.
הצוות חזר לכדור הארץ בטיסת סויוז T-10, ב-11 באפריל 1984.
שרמה פרש מחיל האוויר בדרגת מפקד הכנף. הוא הצטרף לתעשייה האווירית ההודית ב-1987 ושימש כטייס ניסוי ראשי במחלקת נאשיק עד 1992, לפני שעבר לבנגלור לעבוד בתור ראש טייסי הניסוי בתעשייה האווירית ההודית. במסגרת תפקידו, היה מעורב בבדיקת מטוסי הקרב טג'אס.

משפחתו

שרמה נשוי ולו ולאשתו מדהו יש שני ילדים. הוא יודע לפחות 5 שפות, ובזמן שהותם ברוסיה ב-1982, הם למדו רוסית.
בנו, קאפיל שרמה הוא במאי סרטים ובתו קריתיקה היא אמנית.

בתרבות הפופולרית

סרט ביוגרפי על שרמה, הנקרא "מצדיעים" (Salute) נמצא בתהליכי צילום ואמור לצאת לאקרנים לקראת 2019. השחקן שאהרוח' ח'אן מגלם את דמותו.